পঞ্জাবে বিধানসভা ভোটের প্রচারে কিশোরকুমারের গান গেয়ে ফেসবুকে ভিডিও ‘পোস্ট’ করলেন দিল্লির মুখ্যমন্ত্রী অরবিন্দ কেজরীবাল। নির্বাচনী প্রচারের প্রয়োজনে ‘আ চল কে তুঝে’ গানটির কথা অবশ্য খানিক পাল্টে নিয়েছেন তিনি। ওই ভিডিও ‘পোস্ট’ করার পর থেকেই সোশ্যাল নেটওয়ার্কে হাসি-মশকরা শুরু হয়েছে কেজরীবালের গান নিয়ে। ২০১৩ সালেও মুখ্যমন্ত্রী হিসাবে দিল্লির রামলীলা ময়দানে শপথ নেওয়ার সময় কেজরীবাল ‘পয়গম’ ছবিতে মান্না দে’র গাওয়া ‘ইনসান কা ইনসান সে হো ভাইচারা’ গানটি গেয়েছিলেন। 
আগামী বছর পঞ্জাবে বিধানসভা নির্বাচন হওয়ার কথা। প্রচার শুরু করেছে ‘আম আদমি পার্টি’ (আপ)। গত সন্ধ্যায় তাদের পেজে কেজরীবালের ওই ভিডিওটি ‘পোস্ট’ করা হয়। ২৪ ঘণ্টার মধ্যেই প্রায় এক লক্ষ ৪১ হাজার জন ভিডিওটি দেখেছেন। ফেসবুকে ‘শেয়ার’ করেছেন এক হাজার জনেরও বেশি। ভিডিওয় দেখা যাচ্ছে, একটি চেয়ারে বসে রয়েছেন কেজরীবাল। পিছনে গাছপালা। ‘আপ’ নেতা গাইছেন, ‘আ চল কে তুঝে ম্যঁয় লেকে চলুঁ/ এক অ্যায়সে গগন কে তলে/ জহাঁ চোর ভি না হো, জহাঁ ভ্রষ্ট্‌ ভি না হো/ ব্যস আপ কা রাজ চলে’। 
১৯৬৪ সালে মুক্তিপ্রাপ্ত ‘দূর গগন কি ছাঁও মেঁ’ ছবির গানটির কথা পরিবর্তন করার সময় শব্দের অর্থ নিয়েও খেলেছেন কেজরীবাল। ‘আপ কা রাজ’ বলতে আপনার (অর্থাৎ, জনগণের) রাজত্ব এবং আম আদমি পার্টি’র ক্ষমতাপ্রাপ্তি — দু’টিই বোঝাতে পারে। সোশ্যাল মিডিয়ায় কেউ কেউ অবশ্য কেজরীবালের গায়কি নিয়ে মশকরাও করেছেন। এক নেটিজেনের টুইট, ‘এতদিন মাফলারম্যানের প্রিয় ছিল তিনটি জিনিস — টুইটার, বলিউড সিনেমা এবং প্রধানমন্ত্রীর ডিগ্রি সার্টিফিকেট! এখন তালিকায় যুক্ত হল গান’। আরেক নেটিজেন কটাক্ষ করে লিখেছেন, ‘আপ-নেতার সুরবোধ অত্যন্ত মৌলিক! মাফলার মুখে দিয়েই ওঁর গান গাওয়া উচিত’। 
এর আগেও অবশ্য বিভিন্ন সময়ে গানের মাধ্যমে রাজনৈতিক বা সামাজিক বক্তব্য প্রচার করেছেন ‘আপ’ নেতারা। সম্প্রতি একটি মিউজিক ভিডিও প্রকাশ করেছেন ‘আপ’ নেতা কুমার বিশ্বাস। তাতে মাদকের বিরুদ্ধে প্রচার করা হয়েছে। রাজনীতির কারবারিদের একাংশের মতে, নেশামুক্তির দাবির আড়ালে শিরোমণি অকালি দলের নেতা প্রকাশ সিংহ বাদলের বিরুদ্ধেই প্রচার চালিয়েছেন ওই ‘আপ’ নেতা।